Official Journal L 236 , 23/09/2003 P. 0879 - 0880



5. BEARTAS IOMAÍOCHTA 1. An Conradh ag bunu an Chomhphobail Eorpaigh: Teideal VI, Caibidil 1, Rialacha Iomaíochta. (a) D'ainneoin Airteagail 87 agus 88 de Chonradh CE, féadfaidh an Pholainn díolúintí ó cháin chorparáideach arna ndeonú roimh an 1 Eanáir 2001 ar bhonn Dhlí 1994 maidir le Criosanna Eacnamaíocha Speisialta a chur i bhfeidhm faoi na coinníollacha seo a leanas: (i) i gcás gnóthas beag, mar atá sainithe i gcomhréir leis an sainmhíniú Comhphobail [2] ar na gnóthais sin agus ar cothrom le cleachtas an Choimisiúin, go dtí an 31 Nollaig 2011 agus an dáta sin san áireamh; i gcás gnóthas meánmhéide, mar atá sainithe i gcomhréir leis an sainmhíniú Comhphobail [3] ar na gnóthais sin agus ar cothrom le cleachtas an Choimisiúin, go dtí an 31 Nollaig 2010 agus an dáta sin san áireamh; I gcás cumaisc, éadála nó aon imeachta chomhchosúil ina bhfuil páirt ag tairbhí díolúine ó cháin arna deonú faoin reachtaíocht thuasluaite, scoirfear den díolúine ó cháin chorparáideach. (ii) i gcás gnóthas eile, ar chuntar go n-urramaítear na teorainneacha seo a leanas ar na méideanna cabhrach arna ndeonú faoin reachtaíocht réamhluaite: (aa) Státchabhair le haghaidh infheistíochtaí réigiúnacha: - ní rachaidh an chabhair thar mhéid uasta 75 % de na costais infheistíochta cháilithe, má fuair an gnóthas a chead um Chrios Eacnamaíoch Speisialta (dá ngairtear CES anseo feasta) roimh an 1 Eanáir 2000. Má fuair an gnóthas a chead CES i rith na bliana 2000, ní rachaidh an chabhair iomlán thar mhéid uasta 50 % de na costais infheistíochta cháilithe, - má tá an gnóthas gníomhach in earnáil na mótarfheithiclí [4], ní rachaidh an chabhair iomlán thar mhéid uasta 30 % de na costais infheistíochta cháilithe, - tosóidh an tréimhse chun cabhair le háireamh faoi na huasteorainneacha thuasluaite 75 % agus 50 % (30 % atá i gcás earnáil na mótarfheithiclí) a ríomh ar an 1 Eanáir 2001; eisiafar ón ríomh gach cabhair arna héileamh agus arna fáil ar bhonn brabús roimh an dáta sin, - ní bheidh sé de cheanglas an chabhair a aisíoc má chuaigh an gnóthas cheana thar na huasteorainneacha infheidhme ar dháta an aontachais, - chun an chabhair iomlán a ríomh, cuirfear san áireamh gach cabhair arna deonú don tairbhí i ndáil le costais cháilithe, lena n-áirítear cabhair arna deonú faoi scéimeanna eile, is cuma an foinsí áitiúla, réigiúnacha, náisiúnta nó Comhphobail a dheonaigh an chabhair, - saineofar costais cháilithe ar bhonn na dTreoirlínte maidir le cabhair réigiúnach náisiúnta [5], - is iad na costais cháilithe is féidir a chur san áireamh na costais arna dtabhú faoi chead CES nó faoi chlár arna chinneadh go foirmiúil ag an gcuideachta faoi cheann an 31 Nollaig 2002. Ní féidir costais den sórt sin a chur san áireamh ach amháin a mhéad a thabhaítear iad iarbhír idir teacht i bhfeidhm na scéime faoi Dhlí 1994 maidir le Criosanna Eacnamaíocha Speisialta agus an 31 Nollaig 2006; (bb) Státchabhair don oiliúint, taighde agus forbairt, agus infheistíocht chomhshaoil: - ní rachaidh an chabhair thar na huasteorainneacha ábhartha déine cabhrach is infheidhme maidir le cuspóirí cabhrach den sórt sin de bhun Airteagail 87 agus 88 de Chonradh CE nó mar a fhoráiltear dá mhalairt san Ionstraim seo, - tosóidh an tréimhse chun cabhair atá le háireamh faoi na huasteorainneacha is infheidhme a ríomh ar an 1 Eanáir 2001; eisiafar ón ríomh gach cabhair arna héileamh agus arna fáil ar bhonn brabús roimh an dáta sin, - chun an chabhair iomlán a ríomh, cuirfear san áireamh gach cabhair arna deonú don tairbhí i ndáil le costais cháilithe, lena n-áirítear cabhair arna deonú faoi scéimeanna eile, is cuma an foinsí áitiúla, réigiúnacha, náisiúnta nó Comhphobail a dheonaigh an chabhair, - saineofar costais cháilithe ar bhonn na rialacha Comhphobail is infheidhme maidir leis an gcuspóir cabhrach i dtrácht, - ní bheidh sé de cheanglas an chabhair a aisíoc má chuaigh an gnóthas cheana thar na huasteorainneacha infheidhme ar dháta an aontachais, - is iad na costais cháilithe a fhéadfar a chur san áireamh na costais arna dtabhú faoi chead CES nó faoi chlár arna chinneadh go foirmiúil ag an gcuideachta faoi cheann an 31 Nollaig 2002. Ní féidir costais den sórt sin a chur san áireamh ach amháin a mhéad a thabhaítear iad iarbhír idir teacht i bhfeidhm na scéime faoi Dhlí 1994 maidir le Criosanna Eacnamaíocha Speisialta agus an 31 Nollaig 2006; (b) Ní thiocfaidh na socruithe idirthréimhseacha atá leagtha amach in (a) thuas i bhfeidhm ach amháin má tá an Pholainn tar éis an Dlí maidir le Criosanna Eacnamaíocha Speisialta a mhodhnú ag tabhairt isteach na modhnuithe thuas ar na tairbhí do ghnóthais bheaga agus meánmhéide agus gnóthais mhóra araon arna ndeonú faoi Dhlí 1994 maidir le Criosanna Eacnamaíocha Speisialta suas go dtí an 31 Nollaig 2000, agus go bhfuil sí tar éis na tairbhí leithleacha go léir atá ann a chur ag luí leis na socruithe thuas faoi cheann an aontachais. Aon chabhair arna deonú faoi Dhlí 1994 maidir leis na Criosanna Eacnamaíocha Speisialta nár cuireadh ag comhlíonadh na gcoinníollacha atá leagtha amach in (a) thuas faoi cheann dháta an aontachais, measfar gur cabhair nua í de bhun an tsásra chabhrach atá ann atá leagtha síos in Iarscríbhinn IV, Caibidil 3 maidir le Beartas Iomaíochta a ghabhann leis an Ionstraim seo. (c) Soláthróidh an Pholainn don Choimisiún: - dhá mhí tar éis dháta an aontachais, faisnéis faoi na coinníollacha atá leagtha amach in (a) a chomhall, - faoi cheann dheireadh Feabhra 2007, faisnéis faoi na costais infheistíochta cháilithe arna dtabhú iarbhír ag na tairbhithe faoin reachtaíocht réamhluaite agus faoi na méideanna iomlána cabhrach arna bhfáil ag na tairbhithe, agus - tuarascálacha leathbhliantúla ar fhaireacháin ar chabhair arna tabhairt do na tairbhithe in earnáil na mótarfheithiclí. 2. An Conradh ag bunu an Chomhphobail Eorpaigh: Teideal VI, Caibidil 1, Rialacha Iomaíochta. D'ainneoin Airteagail 87 agus 88 de Chonradh CE, féadfaidh an Pholainn státchabhair a dheonú do chosaint an chomhshaoil faoi na coinníollacha seo a leanas: (a) i gcás infheistíochtaí comhshaoil arb é is aidhm dóibh oiriúnú do chaighdeáin faoi Threoracha 76/464/CEE [6], 82/176/CEE [7], 83/513/CEE [8], 84/156/CEE [9] agus 86/280/CEE [10] ón gComhairle, go dtí an 31 Nollaig 2007, ar chuntar go bhfuil déine na cabhrach teoranta don uasteorainn réigiúnach is infheidhme. I gcás gnóthas beag agus meánmhéide, mar atá sainithe i gcomhréir leis an sainmhíniú Comhphobail [11], féadfar an déine a mhéadú 15 pointe céatadáin; (b) i gcás infheistíochtaí comhshaoil arb é is aidhm dóibh oiriúnú do chaighdeáin faoi Threoracha 91/271/CEE [12] agus 1999/31/CE ón gComhairle [13], go dtí na dátaí atá sonraithe in Iarscríbhinn XII, Caibidil 13 maidir leis an gComhshaol, Roinn C, pointe 2, agus Roinn B, pointe 3, a ghabhann leis an Ionstraim seo, ar chuntar go bhfuil déine na cabhrach teoranta don uasteorainn réigiúnach is infheidhme. I gcás gnóthas beag agus meánmhéide, mar atá sainithe i gcomhréir leis an sainmhíniú Comhphobail [14], féadfar an déine a mhéadú 15 pointe céatadáin; (c) i gcás infheistíochtaí comhshaoil arb é is aidhm dóibh oiriúnú do chaighdeáin faoi Threoir 96/61/CE [15], le haghaidh fearais atá ann agus go dtí na dátaí atá sonraithe in Iarscríbhinn XII, Caibidil 13 maidir leis an gComhshaol, Roinn D, pointe 1, a ghabhann leis an Ionstraim seo, ar chuntar go bhfuil déine na cabhrach teoranta do 30 % de na costais infheistíochta cháilithe; (d) i gcás infheistíochtaí comhshaoil arb é is aidhm dóibh oiriúnú do chaighdeáin faoi Threoir 96/61/CE, go dtí an 31 Deireadh Fómhair 2007, le haghaidh fearais atá ann nach bhfuil faoi réir na bhforálacha atá leagtha síos in Iarscríbhinn XII, Caibidil 13 maidir leis an gComhshaol, Roinn D, pointe 1, a ghabhann leis an Ionstraim seo, ar chuntar go bhfuil déine na cabhrach teoranta do 30 % de na costais infheistíochta cháilithe; (e) i gcás infheistíochtaí comhshaoil arb é is aidhm dóibh oiriúnú do chaighdeáin faoi Threoir 2001/80/CE [16], le haghaidh fearais atá ann agus go dtí na dátaí atá sonraithe in Iarscríbhinn XII, Caibidil 13 maidir leis a gComhshaol, Roinn D, pointe 2, a ghabhann leis an Ionstraim seo, ar chuntar go bhfuil déine na cabhrach teoranta do 50 % de na costais infheistíochta cháilithe. (f) saineofar costais cháilithe na n-infheistíochtaí comhshaoil i gcomhréir le roinn E.1.7 de na treoirlínte Comhphobail maidir le státchabhair do chosaint an chomhshaoil [17] nó i gcomhréir le rialacha ina dhiaidh sin a ghabhann ionad na dTreoirlínte atá ann; (g) ní thiocfaidh na socruithe idirthréimhseacha atá leagtha amach in (a) go (f) thuas i bhfeidhm ach amháin má dheonaíonn an Pholainn cabhair i gcomhréir leis na coinníollacha atá leagtha amach thuas. [2] Mar atá arna leagan amach i Moladh 96/280/CE ón gCoimisiún an 3 Aibreán 1996 maidir le sainmhíniú ar ghnóthais bheaga agus meánmhéide (IO L 107, 30.4.1996, lch. 4). [3] Mar atá arna leagan amach i Moladh 96/280/CE ón gCoimisiún an 3 Aibreán 1996 maidir le sainmhíniú ar ghnóthais bheaga agus meánmhéide (IO L 107, 30.4.1996, lch. 4). [4] De réir bhrí Iarscríbhinn C den Chlár réime ilearnálach Comhphobail maidir le cabhair réigiúnach do mhórthionscadail infheistíochta (IO C 70, 19.3.2002, lch. 8). [5] IO C 74, 10.3.1998, lch. 9. [6] Treoir 76/464/CEE ón gComhairle maidir le truailliú de bharr substaintí contúirteacha áirithe a sceitheadh i dtimpeallacht uisceach an Chomhphobail (IO L 129, 18.5.1976, lch. 23), mar atá arna leasú. [7] Treoir 82/176/CEE ón gComhairle maidir le luachanna teorantacha agus cuspóirí cáilíochta do sceitheadh mearcair ag tionscal an leictrealaithe chlóralcaile (IO L 81, 27.3.1982, lch. 29), mar atá arna leasú. [8] Treoir 83/513/CEE ón gComhairle maidir le luachanna teorantacha agus cuspóirí cáilíochta do sceitheadh caidmiam (IO L 291, 24.10.1983, lch. 1), mar atá arna leasú. [9] Treoir 84/156/CEE ón gComhairle maidir le luachanna teorantacha agus cuspóirí cáilíochta do sceitheadh mearcair ag earnálacha seachas tionscal an leictrealaithe chlóralcaile (IO L 74, 17.3.1984, lch. 49), mar atá arna leasú. [10] Treoir 86/280/CEE ón gComhairle maidir le luachanna teorantacha agus cuspóirí cáilíochta do sceitheadh substaintí contúirteacha áirithe atá folaithe i Liosta I den Iarscríbhinn a ghabhann le Treoir 76/464/CEE (IO L 181, 4.7.1986, lch. 16), mar atá arna leasú. [11] Moladh 96/280/CE ón gCoimisiún an 3 Aibreán 1996 maidir le sainmhíniú ar ghnóthais bheaga agus meánmhéide (IO L 107, 30.4.1996, lch. 4). [12] Treoir 91/271/CEE ón gComhairle maidir le cóireáil fuíolluisce uirbigh (IO L 135, 30.5.1991, lch. 40). Treoir mar atá arna leasú le Treoir 98/15/CE ón gCoimisiún (IO L 67, 7.3.1998, lch. 29). [13] Treoir 1999/31/CE ón gComhairle maidir le líonadh talún le dramhaíl (IO L 182, 16.7.1999, lch. 1). [14] Moladh 96/280/CE ón gCoimisiún an 3 Aibreán 1996 maidir le sainmhíniú ar ghnóthais bheaga agus meánmhéide (IO L 107, 30.4.1996, lch. 4). [15] Treoir 96/61/CE ón gComhairle maidir le cosc agus rialú iomlánaithe ar an truailliú (IO L 257, 10.10.1996, lch. 26). [16] Treoir 2001/80/CE ó Pharlaimint na hEorpa agus ón gComhairle maidir le hastaíochtaí truailleán áirithe san aer ó ollghléasraí dócháin a theorannú (IO L 309, 27.11.2001 lch. 3). [17] IO L 37, 3.2.2001, lch. 3. --------------------------------------------------